仆街

仆街係廣東話入面一個好常見嘅俗語。喺香港同埋廣東等地區經常有人掛喺口邊，亦都有喺塗鴉度出現。喺中學入面、傾閒偈之間、MK人對話之中，「仆街」呢句俗語嘅出現率係特別高嘅。相比起「屌」之類嘅粗口，「仆街」其實唔算係粗俗，最多只有死傷意思，亦冇性暗示。

意思 
喺廣東話之中，「仆街」原本係黑社會嘅用語，係指仆臥喺街上，死喺路邊冇人收屍，暗指眾叛親離或者親信俾人誅晒。現今都好少人知道佢嘅原意，於是「仆街」一詞開始降級，變為強調情感之用，更有人按字面就噉解為跌倒、仆親。

寫法
有指正寫係扑街，其中「扑」唔係「撲」簡化字；亦有考證話寫成踣街至啱；兩個嘅發音同意義都啱路數，不過極少人採用；正寫存疑。另外有粵語「曲街」、「福佳」同扒街及國語「不該」及英文「PK」、「HiHi／Hi Hi」同「poor guy」等避諱代稱。

文法及應用範例 
而家嚟講，仆街一詞喺實際應用嗰陣主要會有四種意義：
指陷入絕境：今次仆街啦！
狠狠咁鬧人：仆街啦你！
作名詞用，指特定嘅人：你係一條仆街。
作形容詞：佢好仆街囉！
發洩用：仆你/佢個街！

以下進一步介紹下唔同詞型嘅運用：

作為名詞，多數係指一啲品德好差或者做咗壞事嘅人。例句：
你個仆街吖！重爭我十蚊幾時還呀？

作為動詞，多數會係啲黑心狠毒嘅咒罵。例句：
叫你做少少嘢都唔掂，哎你去仆街啦！

作為形容詞，多數係指單嘢好麻煩好難處理，或者形容好衰嘅人。例句：
嗰個仆街老細成日喺度指東指西！我唔撈啦！
單嘢搞到咁仆街，點收科呀？

其他用法

仆親／跌倒 
仆街可以泛指跌倒，例如：
一九八二年九月，戴卓爾夫人喺北京同鄧小平開完會後，喺人民大會堂前面條樓梯仆街。

唔好運 
仆街可以指自己或者其他人嘅運氣唔好。例如：
我今次仆街啦！
等於「我呢鑊衰咗啦！」
仆佢個臭街／仆佢個臭花街
等於「頂佢個肺」、「豈有此理！」。「佢」字可以泛指任何嘢，包括運氣。「臭」字同「臭花」係助語詞。

諧音詞

諧音

PK
英文「PK」嘅常見意思有決戰／毆鬥，亦都可以代表足球射十二碼。

不過因為有時為咗唔想咁粗俗，就搵仆街英文拼音－"POOK GAI" 嘅縮寫：「PK」來代替，用法其實同仆街係一樣。例子：

今次個計劃P咗K啦！
即係話：今次呢個計劃衰咗囉。

你條PK仔終於捨得返嚟啦咩？
即係「你個衰仔終於捨得返嚟啦咩？」。因為係取代用嘅詞語，聽落比較溫和，可以用喺比較熟嘅朋友身上，口中雖然好唔滿意，但又帶出少少親切同掛念嘅味道。

今次PK喇！
即係「今次仆街喇！」

Poor Guy
英文「Poor Guy」照譯就係窮人，但有時因場合唔方便講仆街或PK，或會用「Poor Guy」代替。好似：嗰條Poor Guy好狗呀！

不該
用國語讀不該，聽落似用粵語講嘅「仆街」，黃毓民做香港立法會議員時，曾經喺開會時用國語講好多次「不該」，疑似有此意味。

曲街
以「曲街」代替「仆街」原本係佛山一帶嘅粵語南番順方言嘅避諱講法，後嚟開始喺香港嘅網上討論區廣泛咁用，通常係用嚟做避開俾討論區過濾河蟹嘅替代詞。

福佳
改編歌《福佳始終有你》令諧音詞「福佳」廣為人知。

扒街
將「仆街」讀歪些少就係扒街，字面意思差唔多。

攷

屌
屌你老母
冚家剷
仆奇

香港網絡大典
 廣東話粗口研究網

粵語詞匯
廣東俗語
香港俗語

en:Puk Kai